**Investeeringud põllumajandusettevõtte tulemuslikkuse parandamiseks – seakasvatajate taotlusvoor**

**Miks toetust antakse?**

Toetuse eesmärk on põllumajandusettevõtjate tulemuslikkuse parandamine ja keskkonnahoidliku põllumajandustootmise arendamine.

**Mida meetme raames toetatakse?**

Kavandatav investeering peab olema suunatud bioohutusmeetmete ja abinõude täitmisele või tõhustamisele või taotleja lõpetab investeeringu toel tegutsemise seakasvatuse valdkonnas 2015. aasta 1. septembriks.

**Kui taotletakse toetust bioohutusnõuete täitmiseks või tõhustamiseks tehtavale investeeringule peab taotlus enne PRIA-le esitamist olema kooskõlastatud Veterinaar- ja Toiduametiga, kes annab kinnituse, et kavandatav investeering on suunatud bioohutusmeetmete ja abinõude täitmisele või tõhustamisele.**

Toetatakse järgmisi tegevusi:

* Põllumajanduslike tootmishoonete ja rajatiste ehitamine ning hoonetesse ja rajatistesse paigaldatavate statsionaarsete seadmete ja muu vajaliku sisseseade ostmine ja paigaldamine (bioohutusmeetmete ja abinõude täitmise või tõhustamise korral on sellisteks investeeringuteks näiteks sigade pidamiseks mõeldud suletud ruumi ehitamine, sööda, allapanu ja inventari ladustamiseks ja kasutamiseks ettevalmistamiseks hoonete, ruumide ehitamine, personali riietus-, pesu- ja desinfitseerimisruumi ehitamine ja sisustamine, desobarjääri ostmine ja paigaldamine, loomakasvatushoone territooriumi tarastamine või muud tootmihoonete või rajatistega seotud bioohutusinvesteeringud).
* Viljapuuaedade ja marjaistandike rajamiseks ning laiendamiseks vajaliku paljundusmaterjali soetamine, istandike ja puukoolide piirdeaedade ning konstruktsioonide ostmine ja paigaldamine.
* Mesindus- ja seenekasvatusinventari ja -seadmete ostmine ja paigaldamine.
* Biomassist bioenergia tootmiseks vajalike hoonete ja rajatiste ehitamine ning hoonetesse ja rajatistesse või nende juurde kuuluvate statsionaarsete seadmete ja muu vajaliku sisseseade ostmine ja paigaldamine.
* Põllumajandusmasina ümberehitamine biogaasi või biokütuse tarbimisele.
* Mobiilsete masinate ja seadmete soetamine (väiketootjate, aiandussektori ja tulundusühistute puhul).
* Toetatav on kasutatud masinate ja seadmete ostmine (mahetootjatel).

**Keda toetatakse?**

Toetust antakse põllumajandusettevõtjatele:

* kes on 2015. aasta 1. juuli seisuga esitanud PRIA-le loomatauditõrje seaduse kohaselt majandustegevusteate sigade pidamisega tegelemise kohta ja on taotluse esitamise aastal sellel tegevusalal tegutsenud;
* kes on põllumajandusliku tootmisega tegelenud vähemalt 2 majandusaastat;
* kelle põllumajanduslik müügitulu taotlemisele eelneval majandusaastal on üle 14 000 euro ja taotlemisele eelneval teisel majandusaastal üle 1200 euro;
* kelle põllumajanduslik müügitulu ületab mõlemal taotlemisele vahetult eelnenud aastal 50% kogu ettevõtte müügitulust.

Toetust antakse tootjarühmadele:

* kellel on vähemalt 5 liiget, kelle põllumajanduslik müügitulu on vähemalt 2400 eurot ja ületab 50% müügitulust;
* kelle müügitulu kokku on üle 14 000 euro;
* kes on tunnustatud tootjarühmana.

**Kuidas taotlusi hinnatakse?**

Toetuse taotluseid hinnatakse loomakasvatuse tegevusvaldkonnas.

Taotluste hindamisel eelistatakse:

* taotlejaid, kes ei ole varem investeeringutoetust saanud;
* investeeringuid saartel;
* taotlejaid, kellel on põllumajandusliku keskkonnatoetuse või loomade heaolu toetuse kohustus;
* mahepõllumajandustootjaid;
* investeeringuid sõnnikuhoidlatesse;
* investeeringuid bioenergia tootmisesse;
* investeeringud söötmis- ja jootmisplatsidesse;
* pikaajalisi investeeringuid;
* ergutava mõjuga investeeringuid;
* taotlejaid, kes on valdavalt põllumajandusele spetsialiseerunud;
* investeeringuid valdkondadesse, kus isevarustatuse tase on madal;
* tootjarühmasid;
* võrdsete hindepunktide korral väiksema müügituluga tootjaid.

**Kui palju toetust antakse?**

Maksimaalne toetussumma põllumajandusettevõtte kohta perioodi jooksul on 500 000 eurot, kui investeering on seotud hoonete ja rajatistega, 100 000 eurot kui investeering on seotud istandike, mesindus- ja seenekasvatusinventari, põllumajandusmasina biokütuse tarbimisele ümberehitamise, mobiilsete masinate ja seadmete soetamisega. Kui toetust taotleb tõusigade aretusühistu teadus- ja õppetöö korraldamise eesmärgil kasutatava aretusfarmi ehitamiseks, on toetuse maksimaalne suurus programmiperioodil 1 500 000 eurot taotleja kohta.

Maksimaalne toetuse määr on 40% (traktoritele 30%), noortalunike ja tulundusühistute puhul suurendatakse toetusmäära 5 protsendipunkti võrra.

**Kui suur on taotlusvooru eelarve?**

10 miljonit eurot.

**Millal toimub taotlusvoor?**

17.–31. august.

**Kuhu tuleb taotlus esitada?**

Taotlusi võtab vastu ja menetleb PRIA.

Taotluse vorm avaldatakse PRIA veebilehel ([www.pria.ee](http://www.pria.ee)).

**Kust on võimalik saada lisainformatsiooni?**

<http://www.agri.ee/et/eesmargid-tegevused/eesti-maaelu-arengukava-mak-2014-2020>

Elar Neito, elar.neito@agri.ee, 6256 131

Harry Pässa, harry.passa@agri.ee, 6256 527